OBH 6428/1997.
Az állampolgári jogok országgyűlési biztosának jelentése
Ügyintéző: Dr. Zsiga Jánosné
Az eljárás megindítása

A panaszos a Makói Rendőrkapitányságnál férje halálesetével kapcsolatban lefolytatott államigazgatási eljárás hiányosságait, s ebben a keretben az eljáró hatóság többirányú elfogultságát sérelmezve, vitatja a vizsgálat végkövetkeztetésének azt a megállapítását, hogy a házastársa öngyilkosság következtében hunyt el. Hivatkozása szerint a tulajdonképpeni vizsgálat lefolytatására csak az eset után jó két év múlva, az ő kérésére került sor, de akkor sem a megfelelő alapossággal, noha mint írja; "a halál okának megváltoztatása számára erkölcsi és anyagi oldalról is jelentős fordulat lenne."

Mivel az adott esetben felmerült az Alkotmány 8. § (1) bekezdésében biztosított emberi alapjogok sérelmével összefüggésben az Alkotmány 54. § (1) bekezdése szerinti élethez való jog megsértésének gyanúja: vizsgálatot rendeltem el. Ennek keretében felkértem a Legfőbb Ügyészt a lefolytatott eljárás törvényességének felülvizsgálatára.

A tényállás és a vizsgálat megállapításai

L. J. rendőralhadnagy 1994. február 22. napján 16 óra 45 perc körüli időben felkereste a Makói Rendőrkapitányság I. emelet 20. számú irodájában B. I.-t, akivel szerelmi kapcsolatot tartott fenn. A vizsgálat során bizonyított tények alapján vélhetően azt közölhette, hogy visszaköltözik a családjához. 
16 óra 49 perckor L. J. távbeszélőn értesítette az ügyeletet, hogy azonnal hívjanak mentőt, mert B. I. fejbe lőtte magát. A nyombani intézkedés után az épületben tartózkodó két rendőrtiszt azonnal megindult a 20. számú iroda irányába, amelytől 5-6 méterre lehettek, amikor onnan lövés hangját hallották. Az irodába érkezve B. I.-t és L. J.-t a földön fekve találták, mindkettejük feje körül terjedő vérfoltokat láttak. A kihívott mentők 2-3 perc alatt értek a helyszínre, majd intézkedés történt újabb mentő kihívására. Mindkét személy a kórházba szállítás után meghalt.

Az eljárás nyombani megindításával kapcsolatos intézkedés keretében a helyszíni szemlét 18 óra 30 perckor kezdték meg, majd az esetről tudomással rendelkező személyek meghallgatására is sor került. E személyek között a panaszost 19 óra 45 perckor hallgatták meg.

Az államigazgatási eljárás során, 1994. február 23. napján kirendelt igazságügyi orvos szakértőnek az igazságügyi boncolási jegyzőkönyvek tartalmára alapított, 1994. április 7. napján előterjesztett szakvéleménye szerint mindkét elhalt esetében a halál oka fejlövés, s a rögzített lövési sérülések jellegzetességei megfelelnek az önkezű lövésnek. 
Az ügyben eljáró igazságügyi orvos szakértők a laboratóriumi vizsgálatot követően, 1994. július 29. napján kelt kiegészítő véleményükben azt állapították meg, hogy a néhai B. I. és L.. J. jobb kezéről rögzített lőporszemcsék egymással megegyeznek. 
A helyszíni szemle során lefoglalták B. I. lőfegyverét, 2 db hüvelyt, 1 db lövedéket. A másik lövedéket nem találták meg, viszont dokumentálták azt a körülményt, hogy a helyiség ablakán lövedéktől származó becsapódási nyomot találtak.
Az 1994. április 25. napján kelt fegyverszakértői vélemény szerint a lefoglalt 2 db töltényhüvelyt és a megtalált 1 db lövedéket B. I. fegyveréből lőtték ki.

A Legfőbb Ügyész álláspontja szerint mindezen adatok birtokában az ügyben eljáró hatóságok a tények és adatok helyes értékelésével, megalapozottan jutottak arra az álláspontra, hogy öngyilkosság történt. Ebből következően - bűncselekményre utaló gyanúok hiányában - nyomozás elrendelésére nincsen törvényes alap. 

A rendelkezésre álló adatok egybevetése alapján a magam részéről is azt állapítottam meg, hogy az adott esetben lefolytatott államigazgatási eljárás folyamán nem valósult meg olyan eljárási mulasztás, amely az eset alapját képező tényállást hiányossá, illetve megalapozatlanná tenné. Ehhez képest a szóban lévő iratok tartalmával ellentétes a panaszosnak az az állítása, amely szerint a tulajdonképpeni tényfeltáró vizsgálatra csak 1996. decemberében került sor. 

Mindebből következően tehát - az esettel összefüggésbe hozható alkotmányos visszásság hiányában - az állampolgári jogok országgyűlési biztosáról szóló 1993. évi LIX törvény 20. §-a (1) bekezdésében az országgyűlési biztos jogkörében tehető intézkedésre nincsen indok.

Budapest, 1998. március "      "

Gönczöl Katalin